מייספייס

מייספייס (באנגלית: MySpace) היא רשת חברתית מקוונת אמריקאית, בין השנים 2005 עד 2008 היא הייתה הרשת החברתית הגדולה בעולם. באוגוסט 2003, כמה עובדים בחברת eUniverse (חברת שיווק דיגיטלית), שהשתמשו באתר Friendster (אתר למציאת חברים נשכחים) ראו פוטנציאל בתכונות הרשת החברתית שלה. הקבוצה החליטה לחקות את התכונות הפופולריות ביותר של האתר. בתוך עשרה ימים, הגרסה הראשונה של מייספייס הייתה מוכנה להשקה, ויושמה באמצעות שפת התכנות ColdFusion. על הפרויקט פיקח בראד גרינשפן (מייסד, יו"ר ומנכ"ל eUniverse), וניהל אותו כריס דוולף (שהיה המנכ"ל המייסד של מייספייס), ג'וש ברמן, טום אנדרסון (הנשיא המייסד של מייספייס), וצוות מתכנתים ומשאבים שסיפקה eUniverse (שאחר כך שונה שמה ל"אינטרמיקס מדיה"). המשתמשים הראשונים במייספייס היו עובדי eUniverse. החברה קיימה תחרויות כדי לראות מי יכול לרשום יותר משתמשים חדשים. eUniverse השתמשה במסד נתונים של 20 מיליון אנשים וכתובות הדואר האלקטרוני שלהם, כדי לשווק את האתר, ולהפוך אותו למוביל מבין אתרי הרשתות החברתיות בעולם. בנוסף ארכיטקטורת התוכנה של האתר, תוך שימוש במהירות הפיתוח המעולה של ColdFusion על פני שפות אחרות, הביאה להשקה מהירה של פיצ'רים חדשים. למרות שלמתחרה Friendster היו מספר מפתחים הגדול פי עשרה, היא לא הצליחה לעמוד בקצב ומהירות הפיתוח של Myspace. לדוגמה, משתמשים יכולו להתאים אישית את הרקע, המראה והעיצוב של דפים במייספייס. ביולי 2005 רכש את החברה, תמורת 580 מיליון דולר, תאגיד ניוז קורפ שבבעלות איל התקשורת רופרט מרדוק. באותה עת הייתה מייספייס הרשת החברתית הפופולרית בעולם. חברת האם שלה, אינטרמיקס מדיה, החזיקה גם ב-30 אתרים נוספים (כולל אתרי בלוגים והכרויות), שגם היו חלק מעסקת הרכישה. לאחר הרכישה מספר המשתמשים המשיך לגדול במהירות, ומספר המשתמשים הרשומים הגיע באוגוסט 2006 ל-100 מיליון. "ניוז קורפ" גם שילבה תוכן מערוצי הטלוויזיה שלה באתר. דוגמת הסדרה סדרת הטלוויזיה 24 שהייתה זמינה באתר. בנוסף חתמה על הסכם לשילוב מנוע החיפוש של גוגל באתר וחלוקת ההכנסות מפרסום. ההסכם הכניס לחברה כ-50 מיליון דולר בחודש. בנובמבר 2006 מספר העמודים הנצפים באתר מייספייס עבר את Yahoo! שהיה אז האתר הנצפה בעולם. באפריל 2007 השיקה מייספייס שירות חדשות - MySpace News. ביוני 2007, "ניוז קורפ" נהלה משא ומתן על עסקה עם Yahoo!. במסגרת העסקה הייתה אמורה מייספייס לעבור לבעלות יאהו, תמורת אחזקה בת 25% בחברה החדשה שתיווצר מהמיזוג. שוויה של מייספייס במסגרת העסקה נאמד אז ב-12 מיליארד דולר והוא נגזר משוויה של יאהו שעמד על 37 מיליארד דולר. העסקה לא יצאה לפועל לבסוף, לאחר ששווייה של יאהו בבורסה החל לרדת במהירות. באוקטובר 2007, חתמה מייספייס על הסכם עם חברת משחקי המחשב הישראלית אוברון מדיה להיות ספקית בלעדית של פלטפורמת משחקים ותוכן עבורה. ביוני 2008 עקפה פייסבוק את מייספייס במספר הגולשים היומי, ומייספייס המשיכה לאבד משתמשים במהירות. ביוני 2009 פיטרה מייספייס כ-30% ממצבת כוח האדם שלה. ישנם כמה הסברים המוצעים לדעיכתה המהירה של החברה, כולל העובדה שהיא דבקה ב"אסטרטגיית פורטל" של בניית קהל סביב בידור ומוזיקה, ואילו פייסבוק וטוויטר הוסיפו ללא הרף תכונות חדשות לשיפור חוויית הרשת החברתית. בכיר לשעבר במייספייס הציע כי עסקת הפרסום עם גוגל, אף שהכניסה מזומנים בטווח הקצר, יצרה בעיה בטווח הארוך. העסקה דרשה ממייספייס לפרסם מודעות רבות עוד יותר, במרחב שכבר היה רווי בכבדות בפרסום, מה שהפך את האתר לאיטי, קשה יותר לשימוש ופחות גמיש. בעוד פייסבוק השיקה עיצוב אתר נקי וחדיש. בראיון שנערך בשנת 2012, תיאר המנכ"ל לשעבר כיצד ניוז קורפ הפעילה לחץ רב על מייספייס "להתמקד במונטיזציה לטווח הקרוב, בניגוד לחשיבה על אסטרטגיית מוצרים ארוכת טווח", בעוד פייסבוק הייתה ממוקדת במעורבות המשתמשים על פני ההכנסות, בשנים הראשונות. מייספייס ניסתה למצב את עצמה מחדש כאתר בידור חברתי, עם יותר דגש על מוזיקה, סרטים, ידוענים וטלוויזיה במקום אתר רשת חברתית. במרץ 2011, נתוני מחקרי השוק שפרסמה חברת קומסקור העלו כי מייספייס איבדה 10 מיליון משתמשים בין ינואר לפברואר 2011 וכי היא צנחה מ-95 מיליון ל-63 מיליון משתמשים ייחודיים במהלך שנים עשר החודשים הקודמים. בסוף פברואר 2011 הודיעה חברת ניוז קורפ רשמית כי האתר עומד למכירה. ב-29 ביוני 2011, מייספייס הודיעה כי היא נרכשה על ידי "ספציפי מדיה" תמורת סכום שלא פורסם. רשת CNN דיווחה כי מייספייס נמכרה תמורת 35 מיליון דולר. בפברואר 2016 נרכש אתר מייספייס על ידי חברת .Time Inc מו"לית המגזין טיים, שנרכשה בתחילת 2018 עד ידי חברה המדיה האמריקאית מרדית' (Meredith). במרץ 2019 התברר שכל הקבצים שהועלו לשירות עד שנת 2015 נמחקו עקב תקלה בהעברת המידע בין שרתים בתוך החברה. בכל דף משתמש ניתן למצוא פרטים אישיים לגביו - כגון "את מי הייתי רוצה לפגוש", "תחומי התעניינות", "פרטים". כמו כן כל משתמש יכול למלא מידע אישי כגון: גזע, דת, העדפה מינית. ניתן גם להעלות תמונות למדור התמונות של דף המשתמש, ולהגדיר את אחת מהתמונות כך שתופיע בעמוד הראשי של דף המשתמש. כל משתמש רשאי להוסיף משתמשים אחרים לרשימת ה'חברים' שלו. כדי להוסיף תגובה בדף משתמש כלשהו, צריך להיות ברשימת החברים שלו. כמו כן, ישנו מספר מסוים של חברים (הנקבע על ידי המשתמש עצמו) המופיע בדף המשתמש הראשי. בדרך כלל משתמשים רבים מוסיפים לרשימת החברים שלהם את האמנים האהובים עליהם. הגדרת ה'חברים' באתרי רשתות חברתיות עוררה ביקורת מסוימת מצד התקשורת, על כך שהיא יוצרת אשליה של חברים, כשבעצם האנשים שברשימת החברים של המשתמש אינם חבריו. מתחת לרשימת החברים, מופיעה בדף המשתמש אפשרות להוסיף תגובה. כל משתמש מורשה למחוק את התגובות (טוקבקים) בדף שלו, או לקבוע שכל התגובות יצטרכו לקבל ממנו אישור לפני פרסומן. אם חשבון של משתמש נמחק מסיבה כלשהי, כל התגובות בדף שלו תימחקנה. חשבונות ה-MySpace למוזיקאים שונים מחשבון משתמש רגיל. בחשבונות אלו, האמנים רשאים להעלות לאתר עד 6 שירים כקובצי MP3 (עד 10 מגה גודל, אף על פי שבפועל לא כדאי לעבור את ה 9.5 מגה), תוך התחייבות לא להפר את זכויות היוצרים (הכוונה שהשירים שהועלו, נוצרו או נכתבו על ידי בעל החשבון). היתרון שנתן האתר, הוא בכך שגם אמנים לא רשומים ואשר אינם בחוזה עם חברת תקליטים יכולים לשלוח את שיריהם לאתר, ובכך לקדם את מכירותיהם - דבר אשר הוכח כפופולרי בקרב משתמשי האתר. בשנת 2005 אף הוקמה חברת ההקלטות "MySpace Records", בבעלות מנהל האתר, טום אנדרסון. חברת הקלטות זו משמשת לכל האמנים אשר בבעלותם חשבון באתר. הזמרת אדל החלה את דרכה דרך מייספייס ובעזרתו התפרסמה. הגיל המינימלי להרשמה לאתר הוא 14, אך גם בגילאי 14–15 ישנן הגבלות החלות על המשתמשים. כמובן שלמרות תנאים אלו, משתמשים יכולים להזין מידע שגוי אודות גילם, ובכך לעקוף את ההגבלות הללו. מקרים שונים של אונס והיעלמות התרחשו בעקבות מפגשים בין אנשים שהכירו דרך האתר. לאחר שהביקורת נגד תנאי הבטיחות של האתר גברה, בדצמבר 2006 הודיעה הנהלת האתר כי היא נוקטת כרגע צעדים על מנת למנוע מעברייני מין לפתוח חשבון באתר. ההנהלה לא ציינה אילו צעדים היא נקטה. מייספייס מושווית לעיתים לפייסבוק, אך הבדל משמעותי בין שני האתרים הוא רמת ההתאמה האישית. מייספייס מקנה למשתמשיה את האפשרות לעצב את פרופיליהם על ידי שימוש בשפת HTML ו-CSS בעוד פייסבוק מאפשרת אך ורק עריכת טקסט. מדיה וקבצים בנושא מייספייס בוויקישיתוף אתר האינטרנט הרשמי של מייספייס (באנגלית) מייספייס, באתר אנציקלופדיה בריטניקה (באנגלית) מייספייס, ברשת החברתית פייסבוק מייספייס, ברשת החברתית אקס (טוויטר) מייספייס, ברשת החברתית אינסטגרם מייספייס, סרטונים בערוץ היוטיוב נועה פרג, ‏פייסבוק תופסת את המקום של מייספייס - מרדוק ממשיך לשדר אופטימיות, באתר גלובס, 24 ביוני 2008 אסף לבנון‏, מה הלקח שלמד מנכ"ל MySpace היוצא?, באתר וואלה, 26 באוקטובר 2011 סוכנויות הידיעות, מרדוק: "פייסבוק מתחילה להזכיר את מייספייס המחורבנת", באתר TheMarker‏, 17 במאי 2013 נועה ליברמן-פלשקס, 20 שנה לאחר שנוסדה, מייספייס עוד חיה - ואפילו לפעמים בועטת, באתר TheMarker‏, 19 ביוני 2023 עפרה שלו, פרנדסטר, חלוצת אתרי הרשתות החברתיות, שוקלת לתבוע את יריבותיה MySpace ופייסבוק, באתר TheMarker‏, 27 ביולי 2006 הארץ, MySpace רוצה לעשות רווחים מחברים, באתר TheMarker‏, 28 באפריל 2006 ניר נתן, ‏"רמת החדשנות של מייספייס קרובה היום לאפס", באתר גלובס, 23 באפריל 2009 ניו יורק טיימס, חברת האינטרנט לא הוציאה פרוטה על שיווק ותוכן - ונמכרה ב-580 מיליון דולר, באתר הארץ, 21 ביולי 2005 רויטרס, אתר הרשתות החברתיות MySpace - אתר האינטרנט הפופולרי ביותר בארה"ב, באתר TheMarker‏, 11 ביולי 2006 הארץ, MySpace.com - התקווה הגדולה של איל התקשורת רופרט מרדוק היא גם סיוטם של ההורים בארה"ב, באתר TheMarker‏, 21 בפברואר 2006 אליהו חסין, ‏ניוז קורפ רכשה את אינטרמיקס מדיה, שמפעילה יותר מ-30 אתרי אינטרנט, באתר גלובס, 19 ביולי 2005 רויטרס, שוויו של אתר MySpace יכול להגיע עד ל-15 מיליארד דולר בתוך שלוש שנים, באתר הארץ, 28 בספטמבר 2006 שירות גלובס, ‏מהטלוויזיה לאינטרנט: אתר MySpace.com של מרדוק מציע לגולשים את "24", באתר גלובס, 15 במאי 2006 אורית זרובבל, ‏גוגל מנחיתה מכה קשה על יאהו: תחליף אותה כספקית החיפושים ב-MySpace, באתר גלובס, 8 באוגוסט 2006 הארץ, מספר העמודים הנצפים באתר מייספייס עבר את יאהו בנובמבר, באתר TheMarker‏, 14 בדצמבר 2006 סוכנויות הידיעות, אתר הרשתות החברתיות MySpace נכנס לתחום החדשות: השיק שירות חדש - MySpace News, באתר TheMarker‏, 19 באפריל 2007 סוכנויות הידיעות, ‏האם מייספייס שווה 12 מיליארד דולר, באתר גלובס, 20 ביוני 2007 פייננשל טיימס, ‏למרות ההכחשות: ניוז קורפ במגעים על מיזוג האתר מייספייס עם יאהו, באתר גלובס, 14 בפברואר 2008 הארץ, 110 מיליון גולשי מייספייס ישתמשו במשחקים של אוברון מדיה הישראלית, באתר TheMarker‏, 24 באוקטובר 2007 נועה פרג, ‏פייסבוק תופסת את המקום של מייספייס - מרדוק ממשיך לשדר אופטימיות, באתר גלובס, 24 ביוני 2008 יעל גרונטמן, ‏הקרב על תואר הרשת החברתית המובילה בארה"ב: בכיר בפייסבוק מונה למנכ"ל מייספייס, באתר גלובס, 26 באפריל 2009 קנת' לי, ‏מייספייס תפטר 400 עובדים; לראשונה עקפה אותה פייסבוק גם בארה"ב, באתר גלובס, 17 ביוני 2009 מת'יו גארהאן, פייננשל טיימס, ‏עלייתה ונפילתה המטאורית של מייספייס, באתר גלובס, 9 בדצמבר 2009 שירות רויטרס וסוכנויות הידיעות, ‏אחרי שמייספייס איבדה 50 מיליון משתמשים ב-2010, ניוז-קורפ מנסה למכור אותה ל-Vevo, באתר גלובס, 29 במרץ 2011 שירות רויטרס, ‏סוף עגום: מייספייס נמכרה ב-35 מיליון דולר, באתר גלובס, 30 ביוני 2011 גרדיאן, טיים רכשה את מה שנשאר מחלוצת המדיה החברתית מייספייס כדי לקבל את נתוני המשתמשים, באתר TheMarker‏, 11 בפברואר 2016 שירות גלובס, ‏קבוצת המגזינים של "טיים" נמכרת תמורת 1.84 מיליארד דולר, באתר גלובס, 27 בנובמבר 2017 יאיר בריל ועודד ירון, הוא היה אתר המוזיקה הפופולרי בעולם. עכשיו 50 מיליון שירים ירדו לטמיון, באתר הארץ, 19 במרץ 2019